
ועדת הכספים

15.1.2007


הכנסת השבע-עשרה






נוסח לא מתוקן

מושב שני

פרוטוקול
מישיבת ועדת הכספים

שהתקיימה ביום שני, כ"ה בטבת התשס"ז – 15 בינואר 2007 – בשעה 12:15

סדר היום:

1. תקנות סימני המסחר (תיקון), התשס"ז-2006

2. תקנות סימני מסחר (יישום פרוטוקול מדריד), התשס"ז-2006

נכחו:
חברי הוועדה:

יעקב ליצמן – היו"ר

חיים אורון

שי חרמש

ראובן ריבלין

מוזמנים:
עו"ד שירלי אבנר, משרד המשפטים

ייעוץ משפטי:
מרב תורג'מן

מנהל הוועדה:
טמיר כהן

רשמת פרלמנטרית:
הדס דויטש

1. תקנות סימני המסחר (תיקון), התשס"ז-2006

2. תקנות סימני מסחר (יישום פרוטוקול מדריד), התשס"ז-2006

היו"ר יעקב ליצמן:

 בוקר טוב, אני מתכבד לפתוח את הישיבה.

שירלי אבנר:

אני מודה לחברי הוועדה וליושב ראש הוועדה על שמביאים תקנות אלה.


אנו עוסקים כאן בשני סטים של תקנות. האחד עוסק באגרות- -

ראובן ריבלין:

 מה השינויים שאתם מבקשים?

שירלי אבנר:

למעט האגרות, אין צורך לפי פקודת סימני מסחר באישור ועדה כזו או אחרת של הכנסת לתקנות עצמן. בנוגע לתקנות סימני מסחר (תיקון), הוספנו תיקון אחד עיקרי לאגרות אלה וזה בעקבות תיקונים שנעשו בפקודת סימני מסחר ב-2003 ועוד לא נכנסו לתוקף ויאפשרו להגיש בקשה לרישום סימן מסחר למספר סוגים של טובין. היום ניתן להגיש בקשה לרישום סימן מסחר וכל מה שנובע מכך רק לסוג אחד של טובין.


תיקון זה נעשה בין היתר לצורך הצטרפותה של מדינת ישראל לאמנה בין לאומית שנקראת פרוטוקול מדריד, שתאפשר רישום בין לאומי של סימן מסחר. אנו מדברים רק על אגרות. השינוי העיקרי בעקבות תיקונים שנעשו בפקודה ועוד לא נכנסו לתוקף מתייחס לאגרות שייגבו בנוגע לבקשה שתוגש לגבי מספר סוגים של טובין, אם זה בקשה לחידוש- -

ראובן ריבלין:

 זה לא היה קיים עד היום?

מרב תורג'מן:

זאת הנחה שמקנים לאדם שמגיש כמה בקשות בבת אחת. עד היום כל רישום סימן מסחר צריך היה להגיש בבקשה נפרדת. היום מאחדים. זה קיצור ופישוט.

שירלי אבנר:

תיקון נוסף שנעשה בקשר לזה זה האיחוד של הבקשה.

היו"ר יעקב ליצמן:

 מי בעד תקנות סימני המסחר (תיקון), התשס"ז-2006? מי נגד? אושר.

מי בעד תקנות סימני מסחר (יישום פרוטוקול מדריד), התשס"ז-2006? מי נגד?

מרב תורג'מן:

זה ייכנס לתוקף שלושה חודשים אחרי שישראל תיכנס- -

היו"ר יעקב ליצמן:

אושר.


 תודה רבה, הישיבה נעולה.

הישיבה ננעלה בשעה 12:20.

